### ОТЧЕТЕН ДОКЛАД

### НА

### РАЙОНЕН СЪД

### КОТЕЛ

### ЗА

### 2018 ГОДИНА

### 

### Съдържание:

### Кадрова обезпеченост и организационни въпроси ……..……………...….… 3-7

1. Движение на делата. Образувани, разгледани, приключили дела.

Съпоставяне с данните за предходните години…………………………………… 7

3. Образувани дела – граждански и наказателни…………..………………………… 7-8

4. Образувани граждански дела по видове…………………………………..…………… 8-10

5. Образувани наказателни дела по видове………………………………………….…… 10-12

6. Разгледани дела – граждански и наказателни…………………………………….… 12-14

7. Свършени дела. Анализ на делата според срока на приключването им.

Свършени в срок до три месеца и над тримесечния срок……………………….….. 14

8. Свършени граждански дела………………………………………………………………………… 15-16

9. Решени по същество граждански дела……………………………………………………….. 16-17

10. Прекратени граждански дела…………………………………………………………..……… 17-18

11. Свършени наказателни дела………………………………………………………………………. 18-19

12. Решени по същество наказателни дела ………………………………………………..….. 19

13. Прекратени наказателни дела…………………………………………………………..………. 19-23

14. Структура на наказаната престъпност. Видове и брой на осъдителните

присъди по глави от НК. Брой осъдени лица……………………………………………… 23-28

15. Постановени оправдателни присъди……………………………………………………… 29-30

16. Средна натовареност на съдиите от РС Котел спрямо разгледаните

и спрямо свършените дела. Действителна натовареност. Тежест на

разгледаните дела от отделните съдии ……………….………………………………………. 30-33

17. Качество на поставените съдебни актове……………………………………………….. 33-36

18. Съдебно изпълнение…………………………………………..………………………………….. 37-38

19. Съдия по вписванията…………………………………………………………………………….. 39

20. Сграден фонд, техническа обезпеченост и предприети мерки

за подобряване организацията на съда………………………….…………………. 39-45

21. Анализ по изпълнение на комуникационната стратегия за 2018 г………. 45-47

22. Проверки и ревизии……………………………………………………………………….……….. 47-49

Настоящият доклад е изготвен на основание чл. 80, ал. 1, т. 12 от Закона за съдебната власт и представлява отчет за дейността на Районен съд - Котел за календарната 2018 година. Данните, изложени в доклада, са на база изготвените статистически отчети за дейността на Районен съд – Котел за 2018 г. и указанията на Комисията по правни въпроси на ВСС, за обхвата и структурата на годишните доклади.

### *І. КАДРОВА ОБЕЗПЕЧЕНОСТ И ОРГАНИЗАЦИОННИ ВЪПРОСИ*

Към 31.12.2018 г. в РС Котел е утвърдена следната щатна численост:

Две места за магистрати, в т. ч. административен ръководител – председател и един съдия, една държавен съдебен изпълнител и един съдия по вписванията.

Административен ръководител – председател на РС Котел е Иван Стоянов Ченков с общ юридически стаж 25 години и 6 месеца. Съдия Ченков не е повишаван в ранг и не е придобил статут на несменяемост.

Съдия Йовка Бъчварова е с общ юридически стаж 18 години и 6 месеца, с ранг “съдия във ВКС и ВАС“.

Щатна бройка за длъжността държавен съдебен изпълнител е заета от Радостина Кънева с юридически стаж 19 години и 6 месеца.

Съдия по вписванията е Стефка Райнова с юридически стаж от 15 години и 6 месеца.

При отсъствие на съдията по вписванията функциите му се изпълняват от държавния съдебен изпълнител, като заместването се осъществява по силата на заповед на министъра на правосъдието или от съдия, определен със заповед на Административния ръководител – председател на Районен съд Котел.

В РС Котел са утвърдени следните щатни бройки за съдебни служители : един административен секретар, един главен счетоводител, половин длъжност системен администратор, двама съдебни деловодители (гражданско и наказателно деловодство), двама съдебни секретари (граждански и наказателни дела), един съдебен архивар, изпълняващ функциите и на завеждащ Бюро съдимост, един съдебен секретар на СИС, един призовкар, една чистач и един служител по поддръжка сгради – огняр.

Със Заповед № РД-14-228 от 19.12.2018 г. на Административния ръководител – председател, на основание чл.325, ал.1, т.1 от КТ и въз основа на подадена молба от Галина Димитрова Маркова на длъжност „Съдебен секретар“ в СИС, считано от 02.01.2019 г. трудовото правоотношение се прекрати.

Щатът по отношение на длъжностите на съдебните служители като цяло е оптимизиран. Част от служителите са обучени да съвместяват и допълнителни функции и да заместват отсъстващи служители.

Считано от 27.03.2018 г. главният счетоводител Емилия Стойкова бе в продължителен отпуск по болест до 22.09.2018 г. ( 180 дни) . Със Заповед № РД-13-41 от 22.03.2018 г. на Административния ръководител – Председател на РС Котел бе възложено на Галя Андонова – съдебен архивар да изпълнява функциите на главен счетоводител до завръщане на титуляра.

Със Заповед №РД-13- 186 от 25.10.2018 г. на Председателя на РС Котел, във връзка с чл.30 и чл.37 от Регламент (ЕС) 2016/679 на Европейския парламент и на Съвета от 27.04.2016 г. относно защитата на физическите лица във връзка с обработването на лични данни и относно свободното движение на такива данни, бе определен Илия Стефанов Зидаров – системен администратор, да изпълнява функциите на длъжностно лице по защита на данните в Районен съд – Котел.

Във връзка с разпоредбата на чл.24, ал.1 от Наредба №8 за функциите и организацията на дейността на Бюрата за съдимост в края на всяка година съдебният архивар, изпълняващ функциите и на завеждащ Бюро съдимост, и административният секретар извършват преглед на всички бюлетини за съдимост, които се съхраняват в картотеката на Бюро за съдимост в Районен съд Котел, и по които от датата на раждането на лицата са изтекли сто години. Тези бюлетини биват електронно сканирани от системния администратор и съхранени на електронен носител.

Във връзка с чл.107а, ал.5 от КТ (обн.ДВ, бр.15 от 2012г, изм., бр.7 от 2018г) и чл.35, ал.1 от ЗПКОНПИ и §2, ал.1, т.1 от Допълнителните разпоредби на ЗПКОНПИ всички служители, без техническите длъжности – чистач и работник поддръжка сгради, подадоха декларации пред органа по назначаването - Административния ръководител – председател на РС Котел по утвърден от него със Заповед № РД-13-68 от 10.05.2018 г. образец. Със същата заповед е утвърден и публичен регистър на декларациите по чл.35 от ЗПКОНПИ.

Със Заповед № РД-13-87 от 06.06.2018 г. на Административния ръководите – Председател бе назначена комисия от съдебни служители, която да отговаря за приемането, проверката и съхранението на декларациите, както и производството по установяване на конфликт на интереси.

Организацията и работата на съдиите и съдебните служители в различните служби на РС Котел се извършваше на основание Заповеди на Председателя на съда, одобрените вътрешни правила и длъжностни характеристики.

В края на месец ноември 2018 г. бе извършено атестиране на съдебните служители, след съобразяване с изпълнението на индивидуалния работен план на всеки от тях, както и с реализираните изисквания при изпълнение на конкретните служебни задължения и професионални умения. По предложение на административния секретар, считано от 01.12.2018 г., Председателят на съда със Заповед № РД-13-214 от 05.12.2018 г. е повишил в IV ранг съдебният служител Николай Дончев и в II ранг съдебния служител Величка Калеева, след получаването им на три последователни оценки „Отличен“.

На основание Заповед № РД-13- 203 от 15.11.2018 г. на Административния ръководител – председател се извършиха профилактични медицински прегледи на всички служители от съда във връзка задълженията по ЗЗБУТ и КТ.

В изпълнение на Закона за финансово управление и контрол в публичния сектор в Районен съд Котел действа система за финансово управление и контрол, включваща: Стратегически цели и приоритети; Вътрешни правила за работата на всички звена в съда с цел избягване и свеждане до минимум на риска.

Системно бяха актуализирани и допълвани вътрешните правила съобразно изменението на нормативните документи и указанията на ВСС. През 2018 г. бяха приети и утвърдени Вътрешни правила за защита на правата на физическите лица при обработване на техните лични данни в РС Котел във връзка с прякото прилага не на Регламент (ЕС) 2016/679 на Европейския парламент и на Съвета от 27.04.2016 г.

Прилага се утвърдена счетоводна политика, която осигурява предвидимост и дава необходимата сигурност и информираност при вземане на решения за разпределението и разходването на бюджетни средства. Средствата се разходват изключително икономично, предвид недостатъчния бюджет на съдебната власт.

През отчетния период липсват поощрения и наказания на работещите в съда магистрати, на държавния съдебен изпълнител и на съдията по вписванията. Липсват жалби срещу съдебните служители.

За повишаване на професионалната квалификация през 2018 г. магистратите Иван Ченков и Йовка Бъчварова, съдията по вписвания Стефка Райнова, административният секретар Донка Петрова, съдебния архивар Галя Андонова, съдебния деловодител Жанина Бояджиева участваха в обучения, вкл. и в дистанционна форма на обучение, семинари организирани от НИП и от други организатори.

* Съдия Иван Ченков е участвал в следните обучения: „Актуални изменения в ГПК( вкл. ЗИД на ГПК, ДВ, бр.42/2018 г.)“.
* Съдия Йовка Бъчварова е взела участие в следните обучения: Актуални изменения в ГПК( вкл. ЗИД на ГПК, ДВ, бр.42/2018 г.)“.
* Съдията по вписвания Стефка Райнова е участвала в дистанционна форма на обучение на тема“ Актуални въпроси по приложението на законите за възстановяване на собствеността върху недвижими имоти“.
* Административния секретар Донка Петрова е участвала в обучение на тема“ Защита на личните данни в съдебната система“.
* Съдебния деловодител Жанина Бояджиева е завършила курс по английски език, ниво В1, съгласно общата Европейска езикова рамка.
* Съдебния архивар Галя Андонова е участвала в „Начално обучение на съдебните служители“ и обучение на тема “Работа в служба Архив“.

**ІІ. ДВИЖЕНИЕ НА ДЕЛАТА. ОБРАЗУВАНИ, РАЗГЛЕДАНИ, ПРИКЛЮЧИЛИ ДЕЛА. СЪПОСТАВЯНЕ С ДАННИТЕ ЗА ПРЕДХОДНИТЕ ГОДИНИ**

#### ІІ.І.Образувани дела – граждански и наказателни.

През 2018 г. в Районен съд Котел са постъпили общо 950 дела, от които 647 граждански дела и 303 наказателни дела. През 2017 г. в Районен съд Котел са постъпили общо 844 дела, от които 585 граждански дела и 259 наказателни дела. През 2016 г. в Районен съд Котел са образувани общо 727 дела, от които 406 граждански дела и 321 наказателни дела.

От постъпилите 647 граждански дела, 598 са новообразувани, 48 са получени по подсъдност и едно дело е върнато за ново разглеждане под нов номер. Образуваните през 2018 г. граждански дела са с 10.60 % от образуваните през 2017 г. граждански дела и с 59.36 % повече от тези, образувани през 2016 г.

От постъпилите 303 наказателни дела новообразувани са 299 броя. 3 НОХ дела са били внесени повторно от РП Котел, след като са били върнати заради допуснати съществени нарушения на процесуалните правила, 1 НЧХД е било върнато от въззивна инстанция за ново разглеждане от друг състав.

Броят на образуваните през 2018 г. наказателни дела са с 16.99 % повече от тези образувани през 2017 г. и със 9.44% по малко от образуваните през 2016 г. наказателни дела.

Запазва се тенденцията към увеличение на броя на образуваните дела, в сравнение с предходните години.

**ІІ.І.І. Образувани граждански дела по видове :**

Образувани са 66 дела по искове по СК, ЗЗДН, ЗГР, ЗЗДет, както следва: 11 дела за развод по чл. 49 от СК; 7 дела- развод по взаимно съгласие; 8 дела-други искове по СК – за отношение между родители и деца, изменение на мерки относно упражняване на родителски права, лични отношения с близки и други; 4 дела по искове за издръжка и изменение на издръжка; 10 дела по ЗЗДН; 26 дела производства по ЗЛС, ЗГР, ЗЗДет. и др.

За изпълнение на облигационни задължения са образувани 15 дела, от които две дела са по иск за обявяване на предварителен договор за окончателен, четири дела са по облигационни искове за реално изпълнение на договорни задължения, шест дела са по искове за обезщетение от деликт, едно дело е по иск за разваляне на договор и две дела са исково производство по Кодекса за застраховането.

По вещни искове са образувани 8 дела, които са по вещни искове и искания за разпределяне на ползването на съсобствена вещ,

Образувани са 10 дела по искове за делба и искове по ЗН.

Двадесет и четири са делата по искове за установяване на съществуване на вземане по оспорена заповед за изпълнение.

Шест дела са образувани по искове по КТ, от които две дела са образувани по искове за защита срещу незаконно уволнение, две дела са образувани по искове за трудово възнаграждение, а две дела са образуване по искове за имуществена отговорност на работника/служителя

**Образувани са две дела от административен характер.**

Едно дело е образувано като други граждански дела - по чл. 58, ал.1 от ЗКооп.

Три дела са образувани въз основа подадена молба за обезпечаване на бъдещ иск, а едно дело е образувано въз основа подадена молба за обезпечаване на доказателства.

Образуваните частни граждански дела са 510 броя, от които 444 дела са по реда на заповедното производство, а останалите 66 дела са както следва: 9 дела за разкриване на банкова тайна, 23 дела за разрешение за разпореждане с имущество на дете, разпореждане със семейно жилище, разрешение за сключване на граждански брак, 27 дела за приемане и отказ от наследство, 7 дела са съдебна поръчка.

Едно дело е от административен характер върнато от въззивна инстанция за продължаване на съдопроизводствените действия и това дело продължава под същия номер.

**От всички образувани граждански дела 647, от тях 48 броя са получени по подсъдност от други съдилища.**

**ІІ.І.ІІ. Образувани наказателни дела по видове :**

Наказателните дела от общ характер са 72 броя.

Наказателните дела от частен характер са 13 броя.

Наказателните дела от административен характер, образувани по постановление на РП Котел по реда на чл.78а от НК, са 23 броя.

Наказателните дела от административен характер, образувани по жалби срещу наказателни постановления, са 33 броя

#### Частните наказателни дела са 162 бр., които се образуват по различни искания във връзка с досъдебното производство (вземане на мярка за неотклонение, разпит на свидетел, разпит на обвиняем, даване на разрешение за претърсване и изземване, респ. одобряване на такива вече извършени действия и др.), както и по искания във връзка с изпълнение на постановено решение или присъда, вкл. и по искания определяне на общо наказание по влезли в сила присъди. Като частни наказателни дела се образуват и предложенията за лечение в психиатрично заведение, както и тези, образувани по реда на чл.159а, ал.3 вр. ал.1 от НПК.

Образувани наказателни дела от общ характер, според повдигнатото обвинение:

* Най-много са делата, образувани по обвинение за извършени престъпления по глава V „Престъпления против собствеността“ – 28 бр., от които 16 бр. за престъпление по чл. 195, ал.1 от НК 2 бр. за престъпление по чл.194 от НК, 3 бр. за извършени престъпления по чл.196, ал.1 от НК, 2 бр. за престъпление по чл.197 от НК, 2 бр. за престъпление по чл.216 от НК, 2 бр. за престъпление по чл.206 от НК ( обсебване) и *1* бр. за престъпление по чл.210, ал.1 от НК
* Следват образуваните дела по глава ХІ „Общоопасни престъпления” – 27 броя, от които 15 броя са за извършени престъпления по чл.343б от НК, 4 бр. за престъпление по чл.345 от НК, 1 бр. за престъпления по чл.343, ал.1, б. „а“ и „б“ от НК, 3 бр. за престъпления по чл.343в от НК, 2 бр. за престъпления по чл.339 от НК, 2 бр. за престъпление по чл.346 от НК.

#### На трето място са делата образувани по глава ІХ „Документни престъпления” – 4 бр, от които 3 бр са образувани за престъпление по чл.311 от НК, а едно дело е образувано по чл.316 от НК.

* На четвърто място са делата образувани по глава ІІ „Други престъпления против личността“ – 3 бр. дела, от които 1 бр. за престъпление по чл.149, ал.1 от НК, 1 бр. за престъпление по чл.150 от НК и едно дело за престъпление по чл.144 от НК.
* На следващо място са делата образувани по глава VІІІ „ Престъпления против дейността на държавните органи и обществените организации“ - 3 бр. от които 1 бр. за престъпления по чл.296 от НК, 1 бр. за престъпление по чл.281, ал.1 от НК и 1 бр. за престъпление по чл.270 от НК.
* По глава ІІ „Престъпления против личността” – 2 бр., от които 2 бр. са образувани за престъпление по чл.131, ал.1 от НК*.*
* По глава VІ „Престъпления против стопанството“ - 2 бр. дела, от които 1 бр. за престъпления по чл. 234в от НК и 1 бр. за престъпление по чл.235 от НК*.*
* По глава Х „Престъпления против реда и общественото спокойствие” – 2 бр., от които 1 бр. за престъпление по чл.325, ал.2 от НК и 1 дело за престъпление по чл.325б от НК.
* Едно дело е образувано по обвинение по глава ІІІ „Престъпления против правата на гражданите” за престъпление по чл.170, ал.2 от НК.

Прави впечатление значителното увеличение на делата, по които е повдигнато обвинение по глава V „Престъпления против собствеността . През 2017 г. са били образувани 15 дела, а през 2016 г. – 8 дела.

По девет от образуваните дела от частен характер е било повдигнато обвинение за причинена лека телесна повреда по чл.130, ал.1 от НК, две за престъпления по чл.147 от НК, едно за престъпление по чл. 144, ал.1 от НК и едно за престъпление по чл.130, ал.1 и чл.146, ал.1 от НК.

**ІІ.ІІ. Разгледани дела – граждански и наказателни.**

През 2018 г. са били разгледани 1036 дела, от които 697 граждански дела и 339 наказателни дела. В сравнителен план: През 2017 г. бяха разгледани 910 дела, от които 620 граждански дела и 290 наказателни дела , а през 2016 г. бяха разгледани 793 дела, от които 448 граждански дела и 345 наказателни дела. Към 01.01.2018 г. останали висящи от предходния период са били 86 дела, от които 50 са граждански дела, а останалите 36 са наказателни.

Разгледаните граждански дела за отчетния период са 697 броя, като останали от тях висящи от предходен период към 01.01.2018 г. са 50 дела, а постъпилите през годината са 647 дела.

В сравнителен план : за 2017 г. са били разгледани 620 бр., като останали от тях висящи от предходен период към 01.01.2017 г. са 35 дела, а постъпилите през годината са 585 дела, за 2016 г. са били разгледани 448 броя, като останали от тях висящи от предходен период към 01.01.2016 г. са 42 дела, а постъпилите през годината са 406 дела.

Разгледаните наказателни дела за периода са 339 от които висящи от предходен период към 01.01.2018 г. са 36 дела, а постъпилите през годината са 303 дела.

В сравнителен план: за 2017 г. са били разгледани 290 бр., като останали от тях висящи от предходен период към 01.01.2017 г. са 31 дела, а постъпилите през годината са 259 дела, през 2016 г. са разгледани 345, от които висящи от предходен период към 01.01.2016 г. са 24 дела, а постъпилите през годината са 321 дела.

По 12 НОХД съдът е разгледал делата по особеното производство по глава XХVІІ „Съкратено съдебно следствие”. По 23 НОХД производството се е провело по правилата на гл.ХXІV от НПК „Бързо производство”.

**ІІ.ІІІ. Свършени дела. Анализ на делата според срока на приключването им. Свършени в срок до три месеца и над тримесечния срок.**

През 2018 г. от общо разгледаните 1036 дела, приключени са били 937 дела – 90.44%. От общо свършените дела 624 броя са граждански дела и 314 броя са наказателните дела.

В сравнителен план: През 2017 г. от общо разгледаните 910 дела, приключени са били 824 дела – 90.55%. През 2016 г. от общо разгледаните 793 дела, приключени са били 729 дела – 91.93%.

През 2018 г. от всички свършени дела в тримесечен срок са свършени общо 864 дела, от които 589 граждански дела и 275 наказателни дела – 92.21 %.

В сравнителен план: През 2017 г. от всички свършени дела в тримесечен срок са свършени общо 755 дела, от които 546 граждански дела и 209 наказателни дела – 91.63 %. През 2016 г. от всички свършени дела в тримесечен срок са свършени общо 654 дела, от които 372 граждански дела и 282 наказателни дела – 82.47 %.

За поредна година следва да отчетем, че в Районен съд - Котел е изградена добра организация за администриране на делата и е утвърден механизъм на работа на съдиите и съдебните служители, за да се осигури насрочване и разглеждане на делата в разумни кратки срокове. Отчитаме като отличен резултат високия процент от граждански дела, които са приключили в инструктивния 3-месечен срок като за 2018 г. този процент е 94.39 %.

**ІІ.ІІІ.І Свършени граждански дела.**

От разгледаните през 2018 г. 697 граждански дела, свършени са 624 дела – 89.53%.

В сравнителен план: От разгледаните през 2017 г. 620 граждански дела, свършени са 570 дела – 91.94%. От разгледаните през 2016 г. 448 граждански дела, свършени са 415 дела – 94.10%.

Останали **несвършени** граждански дела в края на отчетния период са общо 73 **броя**.

Към 31.12.2018 г. са спрени 4 граждански дела – две дела до приключване на друго производство, чието решаване е от съществено значение за изхода на спрените дела, и две дела - по взаимно съгласие на страните. (Заб. общо през 2018 г. са спрени 5 граждански дела, от които две са възобновени, едно гражданско дело е спряно още през 2017 г. до приключване на друго производство).

От свършените граждански дела решени в тримесечен срок са свършени 589 дела – 94.39 %. В сравнителен план: От свършените граждански дела през 2017 г. решени в тримесечен срок са свършени 546 дела – 95.79 %. От свършените граждански дела през 2016 г. решени в тримесечен срок са свършени 372 дела – 89.64 %.

За отчетния период са били проведени 887 съдебни заседания по граждански дела, 203 от които са открити съдебни заседания и 684 закрити съдебни заседания. Общо 50 граждански дела, разглеждани в открито съдебно заседание, са били обявени за решаване в първото по делото заседание.

**ІІ.ІІІ.І.І. Решени по същество граждански дела**

Решените граждански дела по същество са 552.

Постановени са 98 съдебни решения, с които са приключени 89 дела, от които:

* 6 решения са за допълване вече постановени решения;
* 7 решения са постановени по облигационни искове, както следва: едно решение по иск за реално изпълнение на договорно задължение, едно решение по облигационни искове между съсобственици , едно решение по искове по КЗ и четири решения по искове за обезщетение от деликт;
* 17 решения са постановени по искове за установяване съществуване на вземане по издадена заповед за изпълнение;
* 3 решения са постановени по вещните искове (по две решения по чл.124, ал.1 от ГПК и и едно решение по чл.108 от ЗС);
* 3 решения са постановени по искове по КТ;
* 6 решения са постановени по искове за развод по чл.49 от СК;
* 8 решения за прекратяване на граждански брак по взаимно съгласие;
* **7**  решения са постановени в първа фаза на делбеното производство и 4 решения са постановени във втората фаза на делбата;
* 8 решения са постановени по други искове по СК - отношения между родители и деца, изменение на мерки относно упражняване на родителски права, лични отношения с близки и др;
* 6 решения по ЗЗДет.;
* **4** решения са постановени по ЗЗДН;
* 3 решения по чл.19, ал.1 от ЗГР;
* 4 решения по чл.38, ал.4 от ЗГР;
* 2 решения са постановени по чл.58 от ЗКооп.
* 10 решения за постановени по чл.16б от ЗСП;

Постановени са 412 определения по заповедни производства, с които са уважени или отхвърлени заявленията по чл.410 или чл.417 от ГПК. Постановени са 58 определения по други частни граждански производства : молби за вписване на направен отказ или за приемане на наследство, молби за предоставяне на правна помощ, разкриване на банкова тайна, обезпечения на бъдещи искове, разрешение за теглене на детски влог и др.

**ІІ.ІІІ.І.ІІ. Прекратени граждански дела**

Прекратените граждански дела са общо 72 ( 28 граждански дела, две дела от административен характер и 42 частни граждански дела ) , от които 6 дела по спогодба, 9 дела са прекратени поради неизпълнение на дадените от съда указания по реда на чл.129 от ГПК, 2 дела са прекратени и е повдигната препирня за подсъдност, 1 дело образувано по подадено заявление по чл.410 от ГПК е прекратено поради неизпълнени указания, 1 дело е прекратено на основание чл.159, т.8 от АПК, 1 дело е прекратено на основание чл.130, ал.4 от АПК, 1 дело е прекратено след като е допуснато обезпечение, 1 дело е прекратено след като е отхвърлено заявлението по чл.410 от ГПК, 1 дело образувано по молба с правно основание чл.51 от ЗН е прекратено т.к. не са посочени имотите, останали след смъртта на наследодателя и съдът е в невъзможност да разпореди извършване на описа им по реда на чл.63 от ЗН, 22 дела са били изпратени по подсъдност на компетентния съд, 12 дела са прекратени поради оттегляне или отказ от предявения иск, 6 дела са прекратени поради недопустимост на иска, осем съдебни поръчки са прекратени и върнати на МП ( четири от тях са прекратени и върнати като неизпълнени ).

**ІІ.ІІІ.ІІ. Свършени наказателни дела**

От общо разгледаните за периода 339 наказателни дела са свършени 313 дела – 92.33 % в процентно съотношение.

В сравнителен план: От общо разгледаните за 2017 г. 290 наказателни дела са свършени 254 дела – 87.59 % в процентно съотношение . От общо разгледаните за 2016 г. 345 наказателни дела са свършени 314 дела – 91.01% в процентно съотношение.

Останали несвършени наказателни дела към 31.12.2018 г. са 26 броя, от които 10 броя НОХД, 5 броя НЧХД, 2 броя АНД по реда на чл.78а от НК и 9 броя АНД по жалба срещу наказателни постановления.

В тримесечен срок са били свършени общо 275 наказателни дела – 87.86 % от общо свършените наказателни дела.

В сравнителен план : През 2017 г. в тримесечен срок са били свършени общо 209 наказателни дела – 82.28 % от общо свършените наказателни дела. През 2016 г. в тримесечен срок са били свършени общо 282 наказателни дела – 89.81 % от общо свършените наказателни дела.

За цялата 2018 г. са били проведени 282 заседания по наказателни дела, от които 144са били насрочените заседанията по разглеждане на НОХД, а отложените заседания са 60 **– 72**.34 % от всички проведени по НОХД съдебни заседания. Насрочените заседания по НЧХД са били 23, а отложените са 12 **– 52**.17 %.

Големият процент на отложените дела от частен характер се дължи в повечето случаи на възможността, която съдът дава на тъжителя и подсъдимия да уредят извънсъдебно спора. Насрочени заседания по АНД по чл.78а от НК са били 24, а 3 са отложени – 12.5 %. По ЧНД са били проведени 33 открити съдебни заседания, а са били отложени 6 заседания. По ЧНД са били проведени са 172 закрити съдебни заседания. По АНД по жалба срещу НП са били проведени 46 заседания, като 22 са били отложени – 47.83%.

**ІІ.ІІІ.ІІ.І. Решени по същество наказателни дела**

Решените наказателни дела по същество са 292броя( 238 дела решени по същество и 54 НОХД с одобрено споразумение)- 92.99 % от общо свършените 314 наказателни дела. Постановени са 24 присъди по НОХД и 4присъди по НЧХД. По 54НОХД са одобрени споразумения по реда на чл.382 и чл.384 от НПК. По **21** броя АНД по чл.78а от НК и по 31 АНД по жалба срещу наказателни постановления са постановени съдебни решения. По 148 ЧНД са постановени съдебни актове по направени по делата искания. По 10 ЧНД са проведени разпити на свидетели, респ. на обвиняеми, по реда на чл.222 и чл.223 от НПК.

**ІІ.ІІІ.ІІ.ІІ. Прекратени наказателни дела.**

Прекратени за отчетната година са общо 21 наказателни дела.

Две НОХД и едно АНД, образувано по реда на чл.78а от НК, са прекратени и върнати на РП за отстраняване на допуснати съществени нарушения на процесуалните правила.

Анализ на причините за връщането на всяко едно от делата :

* НОХД № 257 / 2017 г. е било образувано по внесен от РП Котел обвинителен акт срещу две лица за извършено от тях престъпления по чл.235, ал.3, т.2 вр. ал.1 вр. чл.20, ал.2 от НК. – за първото лице и по чл.235, ал.3, т.2 вр. ал.1 вр. чл.20, ал.4 от НК – за второто лице. С Определение по протокол № 23/08.02.2018 г., от разпоредително заседание, след обсъждане на въпросите по чл. 248, ал.1, т.3 от НПК, на основание чл.249, ал. 2 от НПК (изм. ДВ бр. 63 от 4.08.2017 г., в сила от 5.11.2017 г.) съдът е прекратил съдебното производство и го е върнал на РП Котел, поради допуснати съществени нарушения на процесуалните правила, очертани от законодателя в разпоредбата на чл.249, ал.4, т.1 от НПК, изразяващи се в противоречия между обстоятелствената и заключителната част на обвинителният акт досежно добитата и извозена дървесина от посочените имоти, и по т.2 от същия член, нарушения на процесуалните права на част от пострадалите, изразяващи се в тяхното уведомяване за образуваното досъдебно производство и разясняване на правата им в това им качество. Докладчик по делото е била съдия Бъчварова. РП Котел не е протестирала разпореждането. РП Котел е внесла отново обвинителен акт, по който е било образувано НОХД № 129/2018 г. На 15.11.2018 г. е постановена оправдателна присъда по част от повдигнатото обвинение за двамата подсъдими. Присъдата е обжалвана.
* НОХД № 121/2018 г. е било образувано по обвинителен акт срещу едно лице за извършено по чл.343, ал.1, б.”б” вр. чл.342, ал.1 от НК престъпление. С Определение по протокол № 68/08.05.2018 г., от разпоредително заседание, след обсъждане на въпросите по чл. 248, ал.1, т.3 от НПК, на основание чл.249, ал. 2 от НПК (изм. ДВ бр. 63 от 4.08.2017 г., в сила от 5.11.2017 г.) съдът е прекратил съдебното производство и го е върнал на РП Котел, поради допуснати съществени нарушения на процесуалните правила, очертани от законодателя в разпоредбата на чл.249, ал.4 от НПК и постановките на ТР №2/2002 на ВКС, ОСНК. Съдията – докладчик е констатирал, че в обвинителния акт и в постановлението за привличане на обвиняем е отбелязана нарушена разпоредба на чл.20 ал.1 от ЗДвП, но е цитиран текста на разпоредбата на чл.20 ал.2 от ЗДвП. По този начин е налице неяснота и противоречивост на обвинението, т.е. коя разпоредба е нарушена на чл.20 ал.1 или на чл.20 ал.2 от ЗДвП. На следващо място, разпоредбата на на чл.343 от НК е бланкетна, което означава, че съставът ù се запълва от конкретни нарушения на разпоредби от ЗДвП и на правилника за приложението му. За прокурора съществува задължение да посочи както конкретно нарушената разпоредба и защо се приема, че е нарушена, така и да се обоснове причинната връзка между конкретното нарушение и настъпилия вредоносен резултат. Ако се приеме, че нарушената разпоредба е тази на чл.20, ал.2 от ЗДП, не е посочено защо прокурорът е приел, че обвиняемият при избиране на скоростта за движение не се е съобразил с атмосферните условия, при положение че е описано, че на тази дата времето било сухо, топло, а асфалтовата настилка – в добро състояние. Същото се отнася и до състоянието на пътя, характера и интензивността на движението и дали тези обстоятелства изобщо са в причинна връзка с настъпилото събитие. Формалното пресъздаване единствено на цялостното съдържание на чл.20, ал.2 от ЗДП и съдържащите се в него хипотези е в нарушение на чл.246 от НПК, гарантираща правото на защита на обвиняемия да разбере същността на обвинението и с кои негови действия е нарушил конкретни правила за движение, довели до съставомерност на деянието от обективна и субективна страна. РП Котел не протестирала разпореждането. Докладчик по делото е била съдия Йовка Бъчварова. Към 31.12.2018 г. не е внесен повторно обвинителен акт.

Делът на върнатите дела две НОХД през 2018 г. съотнесени към общия брой образувани 72 НОХД е 1.03%. В сравнителен план: Делът на върнатите дела 6 НОХД през 2017 г. съотнесени към общия брой образувани 65 НОХД е 9.23%Делът на върнатите седем НОХД през 2016 г. съотнесено към общия брой образувани 68 НОХД е 10.29%.

Забелязва се значителен спад на върнатите НОХД както като абсолютна бройка, така и като процентно съотношение спрямо всички образувани НОХД.

* АНД № 197/2018 г. е било образувано въз основа на постановление на РП Котел, в което се предлага обвиняемият да бъде признат за виновен за извършване на престъпление по чл.343б, ал.3 от НК и да бъдат освободени от наказателна отговорност с налагане на административно наказание по реда на чл.78а от НК. Съдията – докладчик е прекратил на образуваното съдебно производство, тък като не са налице основанията на чл.78а от НК . С Протоколно определение № 80 от 04.07.2018 г. на основание чл. 377 от НПК делото е върнато на РП Котел с указания да се внесе обвинителен акт, при положение че продължава да поддържа обвинението при същите данни. Докладчик по делото е съдия Иван Ченков. РП Котел е внесла отново обвинителен акт, по който е било образувано НОХД № 213/2018 г. приключило на 19.07.2018 г. със споразумение.

През 2018 г. на РП Котел е върнато едно АНД, образувани по реда на чл.78а от НК, което съотнесено към общия брой от 23 образувани АНД по чл.78а от НК е 1.04 % В сравнителен план: През 2017 г. на РП Котел са върнати три АНД, образувани по реда на чл.78а от НК, което съотнесено към общия брой от 28 образувани АНД по чл.78а от НК е 10.71 % През 2016 г. на РП Котел е върнато едно АНД, образувано по реда на чл.78а от НК, което, съотнесено към общия брой образувани АНД по чл.78а от НК, е 4.76 %.

Две НОХД са били прекратени, след като и двамата съдии са се отвели от разглеждането им и делата са били изпратени на ВКС за определяне на друг, равен по степен съд, който да ги разгледа.

Прекратени са 9 НЧХД - две НЧХД са прекратени по спогодба, едно от тях е прекратено поради направен отвод на съдиите и делото е било изпратено на ВКС за определяне на друг, равен по степен съд, който да го разгледа, едно дело е прекратено на основание чл.250, ал.1, т.1 вр. чл.24, ал.1 т.6 от НПК, едно НЧХД е прекратено на основание чл. 247а, ал.2 вр. чл.42, ал.2 от НПК и изпратено на компетентен съд, а четири дела са прекратени на основание чл.24, ал.5, т.5 от НПК

Прекратени са общо 5 ЧНД, както следва : едно ЧНД образувано по чл.72, ал.4 от ЗМВР е изпратено за разглеждане от компетентен съд, четири ЧНД, образувани по искане за настаняване на принудително лечение, са прекратени на основание чл.159, ал.4 от ЗЗдр.

2 АНД по жалба срещу НП са били прекратени и са изпратени за разглеждане от компетентен съд.

***ІІІ. СТРУКТУРА НА НАКАЗАНАТА ПРЕСТЪПНОСТ. ВИДОВЕ И БРОЙ НА ОСЪДИТЕЛНИТЕ ПРИСЪДИ ПО ГЛАВИ ОТ НК. БРОЙ ОСЪДЕНИ ЛИЦА.***

От свършените през периода 313 наказателни дела броят на приключените НОХД е 78, на НЧХД е 6, на АНД по реда на чл. 78а от НК е 21.

По 24 от разгледаните НОХД са постановени присъди. 54 НОХД са приключили с одобряване на постигнато между страните споразумение, от които 19 НОХД са били образувани по реда на чл.382 от НПК, а по 35 НОХД са одобрени споразумения, постигнати между страните в съдебната фаза на наказателното производство по реда на чл.384 от НПК.

Броят на лицата, срещу които е било повдигнато обвинение по НОХД, е 98, като 92 лица се отчитат в отчета като осъдени, т.е. спрямо тях наказателното производство пред РС Котел е приключило на някакво основание, вкл. 4 лица са непълнолетни. От тези лица 56 са се признали за виновни и е било одобрено споразумение по реда на глава ХХІХ от НПК, а 36 лица са били осъдени с присъди – две от тях с частично оправдателна присъда, и пет лица са признати за виновни и с присъдата съдът ги е освободил от наказателна отговорност и е наложил административно наказание по реда на чл.78а от НК. По отношение на 11 лица наказателното производство не е приключило към 31.12.2018 г. Пет лица са отчитат като съдени, но не са били осъдени : По две НОХД, по който е било повдигнато обвинение срещу 2 лица, са били прекратени и върнати на РП Котел за изпълнение на дадените указания; две НОХД, по които е било повдигнато обвинение срещу три лица, са били прекратени пред РС Котел и делата са били изпратени на ВКС след отвод на съдиите от РС Котел.

Общият брой на постановените осъдителни актове по НОХД е 77 бр., от които 23 присъди са постановени по общия ред, а 54 са определенията, с които са одобрени постигнати между страните споразумения.

Постановени са изцяло оправдателни присъди по едно НОХД.

По част от повдигнатото обвинение са били оправдани две лица.

По видове :

* **Глава ХІ на НК „Общоопасни престъпления**” : 34 броя са осъдителните актове по тази глава (7 присъди и 27 определения, с които се одобрява постигнатото споразумение), от които 15 броя са за престъпления в транспорта, приоритетно за престъпления по чл.343б, ал.1 от НК, 6 броя съдебни актове за престъпления по чл.345, 4 бр. съдебни актове по престъпление по чл.339 от НК, 3 бр. за престъпление по чл.343, ал.1, б“б“ вр. с чл.342, ал.1 от НК, 3 бр. за престъпление по чл.343в от НК , 2 бр. съдебни актове по чл.346 от НК, 1 бр за престъпление по чл.343, ал.3, б“а“ от НК, 1 бр. за престъпление по чл.354в, ал.3 от НК. Броят на лицата, срещу които е било повдигнато обвинение, е бил 37, като съдени лица са 36, осъдени са били 35 лица. Спрямо 1 лице наказателно производство пред РС Котел е приключило по други причини – връщане на делото на РП Котел, а спрямо едно лице наказателното производство продължава.
* **Глава V на НК „Престъпления против собствеността**” : 28 броя са осъдителните съдебни актове ( 12 присъди и 16 определения за одобряване на споразумение), постановени по този вид дела, от които 15 бр. съдебни дела са за престъпление по чл.195, ал.1 от НК, по три дела са за престъпления по чл. 196, ал.1 от НКи по чл. 197 от НК, по две дела са за престъпления по чл.194 от НК и по чл.206 от НК, две дела за престъпление по чл.216 от ПК и едно дело за престъпления по чл.210, ал.1 от НК. Броят на подсъдимите, срещу които е било повдигнато обвинение, е бил 44, като 40 са били съдени, а 39 от тях са били осъдени в т.ч. 3 непълнолетни лица. Срещу четири лица наказателното производство е висящо в съда. По отношение на едно лице наказателно производство пред РС Котел е приключило по други причини – прекратяване на наказателното производство и изпращане на делото на Председателя на ВКС да определи друг равен по степен съд, който да разгледа делото, тъй като в РС Котел не може да се сформира съдебен състав.
* **Глава ІХ на НК „Документни престъпления”** – 4 бр, са осъдителните актове ( 4 споразумения) по тази глава. 3 бр дела са за престъпление по чл.311 от НК, а едно дело за престъпление по чл.316 от НК. Броят на лицата, срещу които е било повдигнато обвинение по тази глава, е бил 4, съдени лица и осъдени са 4 лица.
* **Глава ІІ на НК „Престъпления против личността**” Телесни повреди : 3 броя са осъдителните актове (3 споразумения) по тази глава от НК. Две дела за престъпления по чл.131, ал.1 от НК, а едно дело за престъпления по чл.131а от НК . Броят на лицата, срещу които е било повдигнато обвинение по тази глава, е бил 5, съдени лица са 3 като осъдени са били 3 лица. Спрямо две лица наказателното производство продължава.
* **Глава VІ на НК „Престъпления против стопанството**” : 3 броя са осъдителните актове за престъпления от този вид (две присъди и едно определение за одобряване на споразумение). Две дела са за престъпления по чл.235 от НК, а едно дело по чл.234в от НК. Броят на лицата, срещу които е било повдигнато обвинение, е бил 7, съдени са 6, от тях осъдени са 3 лица. Спрямо две лица наказателното производство в РС Котел е прекратено и върнато на РП Котел за изпълнение на дадените указания. Едно лице е оправдано.
* **Глава Х „Престъпления против реда и общественото спокойствие”** : 3 броя са осъдителните актове за престъпления от този вид (една присъда и две определения за одобряване на споразумение). Две дела са за престъпления по чл.325 , ал.2 от НК , а едно дела за престъпление по чл. 325б от НК. Срещу общо 5 лица е било повдигнато обвинение по тази глава, осъдени са 5 лица.
* **Глава ІІ на НК „Други престъпления против личността**”: 2 броя са осъдителните актове ( две присъди). По едно дело за извършено престъпление по чл.144 от НК и по чл. 149, ал.1 от НК. Броят на лицата, срещу които е било повдигнато обвинение, е бил 4, съдени и осъдени са две лица, в т.ч. едно непълнолетно лице. Спрямо две лица наказателното производство продължава.
* **Глава VІІІ на НК „ Престъпления против дейността на държавни органи и обществени организации**“: 1 брой осъдителен акт (едно споразумение) за престъпление по чл.296 от НК. Броят на лицата, срещу които е било повдигнато обвинение по тази глава, е бил 3, съдени лица са 2 като осъдено е било 1 лице. Спрямо едно лице наказателното производство продължава. По отношение на едно лице наказателно производство пред РС Котел е приключило по други причини – прекратяване на наказателното производство и изпращане на делото на Председателя на ВКС да определи друг равен по степен съд, който да разгледа делото, тъй като в РС Котел не може да се сформира съдебен състав.

Общо осъдени през 2018 г. са 92 лица, срещу които е било повдигнато обвинение за извършено престъпление от общ характер. От общо осъдените лица четири лица са били непълнолетни. По видове наказания :

* На 51 лица е било наложено наказание лишаване от свобода, изтърпяването на което е било отложено за определен изпитателен срок по реда на чл.66 от НК;
* На 21 лица е наложено наказание пробация;
* На 9 лица е било наложено наказание лишаване от свобода, което да бъде изтърпяно ефективно;
* Наказание обществено порицание е наложено на 3 лица;
* Наказание глоба е било наложено на 8 лица;

През 2017 г. са били разгледани 18 НЧХД. Четири от разгледаните НЧХД са решени по същество с присъда и две дела са прекратени, поради постигане на извънсъдебна спогодба. Пет дела не са приключили. Броят на съдените лица, срещу които е било повдигнато обвинение с частна тъжба, е бил , съдените лица са 13, осъдени са 2 лица (на двете лица е била наложено наказание пробация), едно лице е оправдано, по отношение на 10 лица наказателното производство е прекратено поради различни причини - отвод на съдиите, постигане на извънсъдебна спогодба и др. Спрямо 14 лица наказателното производство към 31.12.2018 г. не е приключило.

През 2018 г. са били разгледани 24 АНД по чл.78а от НК. По 21 АНД по чл. 78а от НК са били постановени решения, а едно дело е било прекратено и върнато на РП Котел за изпълнение на дадените указания. Несвършени дела в края на периода са две. Лицата, срещу които е било повдигнато обвинение по този вид дела, са общо 26, като от тях 24 лица са съдени, в т.ч. едно лице е оправдано. Осъдени са 22 лица, на 20 от които е било наложено административно наказание глоба по реда на чл.78а от НК, а на две лица е било наложена наказанието обществено порицание. Спрямо едно лице наказателното производство в РС Котел е прекратено и върнато на РП Котел за изпълнение на дадените указания. Спрямо 2 лица наказателното производство все още не е приключило.

Относителният дял на всеки един вид от наложените наказания общо по НОХД, НЧХД и АНД по чл.78а от НК се онагледява с долната диаграма :

**Наказателни производства със значим обществен интерес.**

В Районен съд Котел през отчетния период не са постъпвали дела със значим обществен интерес и цитираните текстове от наказателния кодекс. Въпреки това ежемесечно изпращаме информация до Окръжен съд – Сливен, за липсата на такива производства.

***ІV. ПОСТАНОВЕНИ ОПРАВДАТЕЛНИ ПРИСЪДИ***

През 2018 г. в РС Котел са били постановени изцяло оправдателни присъди по НЧХД № 17/2016 г. и НОХД № 232/2017 г.

По НОХД № 232/2017 г. е било повдигнато обвинение срещу едно лице за извършено престъпление по чл.235, ал.1 от НК. На 10.05.2018 г. съдът е постановил оправдателна присъда, тъй като обвинението не е било доказано по несъмнен и категоричен начин и след като е преценил, че в рамките на изложените в обстоятелствената част на обвинителния акт фактически положения, не са налице данни подсъдимият да е извършил друго еднакво или по – леко наказуемо престъпление или пък административно нарушение. Присъдата не е протестирана от РП Котел. Докладчик по делото е съдия Йовка Бъчварова.

По НЧХД № 17/2016 г. е било повдигнато с частната тъжба обвинение срещу едно лице за извършено престъпление по чл. 148 ал. 1 т. 1 от НК и чл.130, ал.1 от НК. На 24.01.2018 г. съдът е постановил оправдателна присъда, тъй като по делото няма доказателства, от които да се доказва по несъмнен начин, че деянието е извършено точно от подсъдимия. Присъдата е обжалвана от тъжителя. С Решение №45/03.07.2018г., влязло в сила на 03.07.2018г. по ВНЧХД №154/2018г. по описа на ОС Сливен, присъда се отменя и делото се връща за ново разглеждане от друг състав. Докладчик по делото е съдия Иван Ченков.

Съотношението между изцяло оправдателните спрямо всички постановени присъди е 7.14%. В сравнителен план: През 2017 г. съотношението между изцяло оправдателните спрямо всички постановени присъди е 13.33%, а през 2016 г. съотношението между изцяло оправдателните спрямо всички постановени присъди е 16.67%.,

Данните сочат, че се запазва тенденцията броят на оправдателните присъди да е относително малък. Наблюдава се значително намаляване на процентното съотношение между оправдателни присъди спрямо всички осъдителни присъди.

Съдът е постанови оправдателни присъди по част от повдигнатото обвинение спрямо две лица – по НОХД № 129/2018 г.

Присъдата по НОХД № 129 / 2018 г. в осъдителната й част е обжалвана от двамата подсъдими. Към 31.12.2018 г. делото не е било изпратено на ОС Сливен за разглеждане. Докладчик по делото е съдия Йовка Бъчварова.

По едно АНД по чл.78а от НК е поставено оправдателно решение:

По АНД № 262/2018 г. обвиняемият е бил оправдан по повдигнатото обвинение по чл.345, ал.2 вр. ал.1 от НК. Съдът е приел, че деянието е несъставомерно, поради липса на признак от обективната страна на престъпния състав. Решението е било протестирано от РП Котел, но към 31.12.2018 г. няма произнасяне на въззивната инстанция. Докладчик по делото е съдия Йовка Бъчварова.

Съотношението между постановените оправдателни решения спрямо всички постановени решения по АНД по чл.78а от НК е 4.76%. В сравнителен план: През 2017 г. съотношението между постановените оправдателни решения спрямо всички постановени решения по АНД по чл.78а от НК е 3.33%. , а през 2016 г. съотношението между постановените оправдателни решения спрямо всички постановени решения по АНД по чл.78а от НК е 12.50%.

***V. СРЕДНА НАТОВАРЕНОСТ НА СЪДИИТЕ ОТ РС КОТЕЛ СПРЯМО РАЗГЛЕДАНИТЕ И СПРЯМО СВЪРШЕНИТЕ ДЕЛА. ДЕЙСТВИТЕЛНА НАТОВАРЕНОСТ. ТЕЖЕСТ НА РАЗГЛЕДАНИТЕ ДЕЛА ОТ ОТДЕЛНИТЕ СЪДИИ.***

Районен съд Котел и през 2018 г. използва внедрена Системата за изчисляване на натовареността на съдиите (СИНС) във връзка с приетите от ВСС на 16.12.2015 г. по протокол №62, т.9, Правила за оценка на натовареността на съдиите. СИНС е самостоятелно функционираща система, интегрирана с Централизирана система за случайно разпределение на делата. В СИНС се отбелязват всички данни, свързани с натовареността на съдиите, както и натовареността на съответния съд.

Определянето на натовареността на съдията се разглежда като оценка на времето, което е необходимо за разглеждане и приключване (решаване/прекратяване) на съдебните дела, както и оценка на времето, необходимо за извършване на всички останали дейности, които са свързани с доброто осъществяване на правораздаването.

С нарочна заповед на Административния ръководител – Председател на РС Котел е разпоредено административния секретар Донка Петрова и системният администратор Илия Зидаров да извършват в СИНС всички необходими корекции свързани коефициентите за тежест на делата, ежемесечно да отразяват коригиращите коефициенти на приключилите дела, тяхното увеличаване или намаляване, при необходимост да променят данните за годишното разполагаемо време и допълнителните дейности, които извършват съдиите.

Сборът от коефициентите на делата, които съдията е разгледал и приключил през годината, формират индекс на неговата индивидуална годишна натовареност.

В РС Котел работят по щат само двама съдии, което прави невъзможно обособяване на гражданско и наказателно отделение. И двамата съдии разглеждат и граждански, и наказателни дела при еднаква натовареност от 100 %.

Двамата съдии дежурят последователно през седмица.

За спазване принципа на случайния избор на съдия – докладчик. се използва Централизирана система за случайно разпределение на делата (ЦССРД), разработена от фирма „Смарт Системс 2010” ЕООД, която е единствената система за случайно разпределение.

През 2018 г. съдия Иван Ченков е разгледал общо 470 дела, от които 344 граждански дела и 126 наказателни дела.

Съдия Бъчварова е разгледала 566 дела, от които 353 граждански и 213 наказателни дела.

Действителната натовареност спрямо разгледаните дела, е 43.17 дела на месец, при отработени 24 човекомесеца .

В сравнителен план: През 2017 г. действителната натовареност спрямо разгледаните дела, е 50.56 дела на месец, при отработени 18 човекомесеца ( заб., съгласно Методиката за контрол и проверка на статистическите данни, отчитащи дейността на съдебните органи и съдиите в РБ, приета с Решение на ВСС по протокол № 49 от 01.10.2015 г., са приспаднати шест месеца поради ползван от съдия Ченков продължителен отпуск по болест), през 2016 г. действителната натовареност е била 37.76 дела на месец при отработени 21 човекомесеца. Не може да се направи точна оценка на действителната натовареност на съдиите през предходните две години, тъй като и през 2016 г. и през 2017 г. съдия Иван Ченков е бил в продължителен отпуск по болест. Поради тази причина е бил изключван от програмата за случайно разпределение на делата. За този периоди съдия Бъчварова го е замествала и е била единствен дежурен съдия.

През 2018 г. съдия Ченков е решил общо 433 дела, от които 313 граждански дела и 120 наказателни дела.

Съдия Бъчварова е решила общо 504 **д**ела, от които 311 граждански дела и 193 наказателни дела.

При посочените данни действителната натовареност на съдиите от РС Котел спрямо приключените дела е 39.04 дела. За 2017 г. действителната натовареност по този показател е била 45.78 дела , а за 2016 г. - 34.71 дела на месец.

Постъплението на двамата съдии и резултатите от работата им може да се проследи в следната таблица :

|  |  |  |  |  |  |  |
| --- | --- | --- | --- | --- | --- | --- |
| **Съдия** | **Несвършени дела в началото на периода** | **Постъпили дела** | **Разгледани дела** | **Свършени дела** | **Свършени в тримесечен срок** | **Останали несвършени дела** |
| **Йовка Бъчварова** | **53** | **513** | **566** | **504** | **462** | **62** |
| **Иван Ченков** | **33** | **437** | **470** | **433** | **401** | **37** |

### Справката за индивидуалната натовареност на съдия Йовка Желязкова Бъчварова за периода 01.01.2018 г. до 31.12.2018 г., генерирана от СИНС показва, че натоварването за 2018 г. е 139.23

### Заб. В коефициента са включени допълнителни дейности - доклад на бюро „Съдимост“ – натоварване 5.00.

### Справка за индивидуалната натовареност на съдия Иван Стоянов Ченков за периода от 01.01.2018 г. до 31.12.2018 г., генериране от СИНС показва, че натоварването за 2018 г. е 145.86

### Заб. В коефициента са включени допълнителни дейности на административни ръководители – натоварване 31.25, както и доклад за бюро „Съдимост“ – натоварване 5.00.

Коиента са

***VІ. КАЧЕСТВО НА ПОСТАНОВЕНИТЕ СЪДЕБНИ АКТОВЕ***

През 2018 г. са били обжалвани съдебните актове по общо 56 дела - 20 граждански дела и 36 наказателни дела – 16.73 % от всички свършени дела. Върнати са били от инстанционна проверка актовете по 63 броя дела, обжалвани през 2018 г. и през предходни години, които, разпределени по докладчици и видове, очертават следната обстановка:

Съдия Ченков : Върнати са били общо 35 дела, от които **9** граждански дела (6 решения/присъди и 3 определения) и 26 наказателни дела ( 21 решения и 5 определения ). По гражданските дела - 2 решения са били потвърдени**,** три решения са отменени поради нарушения на процесуалния и на материалния закон и вместо тях са постановени нови решения от въззивната инстанция, едно решение е обезсилено изцяло и делото е върнато за ново разглеждане от друг състав . Едно от обжалваните определения е потвърдено, а едно е изцяло отменено и делото е върнато за продължаване на съдопроизводствените действия. Едно от обжалваните определения е обезсилено в една част и потвърдено в друга. По наказателните дела - четиринадесет решения са потвърдени, а седем решения са отменени изцяло като незаконосъобразни и са постановени нови. Три от обжалваните определения са потвърдени, а две са отменени и делата са върнати за продължаване на съдопроизводствените действия.

Съдия Бъчварова : Върнати са общо **28** дела, от които **11** граждански дела (6 решения и 5 определения) и **17** наказателни дела ( 12 присъди/решения и 5 определения). По гражданските дела - Шест решения са били потвърдени. Четири от обжалваните определения са потвърдени, а едно определение е отменено и делото е върнато на същия състав за продължаване на съдопризводствените действия. По наказателните дела - 8 присъди/решения са били потвърдени, две присъди са били изменени в частта относно наложеното наказание на подсъдимите и потвърдени в останалата им част, две решения са били отменени изцяло и постановени нови . Четири от обжалвани определения са били потвърдени, едно от обжалваните определения е било отменено и делото е върнато за продължаване на съдопроизводствените действия.

**Граждански дела**

|  |  |  |  |  |  |  |  |
| --- | --- | --- | --- | --- | --- | --- | --- |
| **Съдия** | **Решения** | | | **Определения** | | | |
| **Потвърдени**  **инд.1** | **Отменено и постановено ново решение**  **инд.3а** | **Обезсиле**  **но и врънато делото за ново разглеждане от друг състав**  **инд. 3б** | **Потвърдени**  **инд.1** | **Изцяло отменено и върнато делото за продължаване на съдопроизводствените действия**  **инд.3б** | **Обезсилено, отменено в една част и потвърдено в друга**  **инд.5** |
| **Йовка Бъчварова** | **6** | **-** | **-** | **4** | **1** | **-** |
| **Иван Ченков** | **2** | **3** | **1** | **1** | **1** | **1** |

**Наказателни дела – НОХД, НЧХД, ЧНД**

|  |  |  |  |  |  |
| --- | --- | --- | --- | --- | --- |
| **Съдия** | **Присъди / Решения** | | | **Определения** | |
| **Потвърдени**  **инд.1** | **Отменени и постановени нови решения**  **инд.2а** | **Изменени в наказателната част и потвърдени в останалата част**  **инд.4б** | **Потвърдени**  **инд.1** | **Отменя определение и връща делото за продължаване на съдопроизводствените действия**  **инд.2а** |
| **Йовка Бъчварова** | **1** | **-** | **2** | **4** | **-** |
| **Иван Ченков** | **-** | **1** | **-** | **3** | **2** |

**Наказателни дела от административен характер**

|  |  |  |  |  |  |  |
| --- | --- | --- | --- | --- | --- | --- |
| **Съдия** | **Решения** | | | **Определения** | | |
| **Потвърдени**  **инд.1** | **Отменени**  **инд.2** | **Изменени**  **инд.3** | **Потвърдени**  **инд.1** | **Отменени**  **инд.2** | **Изменени**  **инд.3** |
| **Йовка Бъчварова** | **7** | **2** | **-** | **-** | **1** | **-** |
| **Иван Ченков** | **14** | **6** | **-** | **-** | **-** | **-** |

***VІІ. СЪДЕБНО ИЗПЪЛНЕНИЕ***

В СИС при РС Котел работи по щат един съдебен изпълнител. Постъпилите изпълнителни дела през отчетния период са 560. Несвършени към 01.01.2018 г. са били 1138 броя или общо висящи през 2018 г. е имало 1698 изпълнителни дела. Взискатели по 17 от новообразуваните дела са физически лица, по 320 дела са юридически лица, а по 220 дела са образувани в полза на държавата. Три дела в изпълнение на обезпечителни мерки. Всички новопостъпили дела са водени общо за сумата 847 318.00 лева, а сумата, за която са водени несвършените към началото на 2018 г. изпълнителни дела, е 4 770 475.00 лева, общо 5 617 793.00 лева. Има тенденция към увеличаване на броя на новообразуваните дела в сравнение с предходни години. Образуваните през 2017 г. изпълнителни дела са 423, а през 2016 г. са били 301.

Значителна част от делата – 318 броя, образувани тази година, са по подадени молби от Община Котел въз основа акт за установяване на задължение по декларация. В сравнителен план: През 2017 г. са били образувани 269 изпълнителни дела по молби от Община Котел, а през 2016 г.- 282 броя.

След приетите изменения в ЗСВ ( изм., в ДВ бр. 62 от 2016 г., в сила от 9.08.2016 г.), с които на основание чл.264, ал.2 от ЗСВ на Държавния съдебен изпълнител се възлага събирането на вземания на органите на съдебната власт, значително се увеличи броя на изпълнителните дела, образувани въз основа на представените изпълнителни листове за събиране на публични държавни вземания, издадени от съответния съд по граждански, наказателни, административни дела и др. За 2018 г. техният брой е 220. В сравнителен план: за 2017 г. са образувани 143 бр., а за 2016 г. няма образувани такива изпълнителни дела.

В съдебно-изпълнителната служба все още има не малък брой дела на производство, което се дължи на останали несвършени дела от предходни отчетни периоди, като не малка част от тях – 57 бр. са изпълнителните дела за изплащане на издръжка на дете и същите приключват едва с навършване на пълнолетие на детето.

Общият брой на свършените изпълнителни дела е 168, от които 138 поради реализиране на вземането, 19 са били прекратени както по искане на взискател, така и поради изтекъл давностен срок, а 11 са изпратени на друг съдебен изпълнител. Събраната сума по свършените изпълнителни дела е 257 716 .00 лева. Събраните държавни такса са в размер на 11 320.00 лева.

Основните проблеми свързани със забавянето на движението на изпълнителните дела и през изминалата година не се различават съществено от проблемите поставени през предходните години. Отново могат да се сведат до няколко: липса на имущество на длъжниците, затруднение при връчване на поканите за доброволно изпълнение и съответно съобщения за процесуални действия.

В сравнителен план : През 2017 г. са били образувани 423 изпълнителни дела за сумата общо в размер на 250 514 лева. Свършените дела са били 100 броя, а събраните суми са 170 516 лева. През 2016 г. са били образувани 301 изпълнителни дела за сумата общо в размер на 4 53 726.00 лева. Свършените дела са били 147 броя, а събраните суми 127 120.00 лева.

През 2018 г. срещу действията на Държавния съдебен изпълнител по две изпълнителни дела, са били подадени две жалби до ОС Сливен, от един и същи жалбоподател. Изискани са, от Председателя на ОС Сливен, писмени обяснения от ДСИ Радостина Кънева и становище от Административния ръководител - Председател на РС Котел, по отношение на изложеното от ДСИ. Изразеното становище от Председателя на РС Котел и по двете жалби, е че не са установени нарушения по движението на изпълнителните дела, като и че действията на ДСИ Радостина Кънева са правилни и законосъобразни. И по двете жалби към 31.12.2018 г. ОС Сливен не се е произнесъл.

***VІІІ. СЪДИЯ ПО ВПИСВАНИЯТА***

По щат в РС Котел работи един съдия по вписванията, който е извършил общо 978 вписвания за 2018 г, срещу 1035 вписвания за 2017 г. и 1285 бр. за 2016 г. През 2018 г. няма постановени от съдията по вписванията откази за вписване.

Общият брой на направените справки, удостоверения,преписи, заличавания и отбелязвания за 2018 г. е 279 бр. , за 2017 г. е 311 бр., и 280 бр. за 2016 г.

По повод подаденото до Съдията по вписванията уведомление от нотариус Красимир Панайотов, рег. № 667 на Нотариалната камара, с район на действие този на РС Котел, със заповед № РД-13- 19 /02.02.2018 г на Административния ръководител-председател на РС Котел е разпоредено на съдията по вписванията Стефка Райнова да замества нотариуса за срока на отсъствието му от 05.02.2018 до 14.02.2018 г.включително.

За периода на заместване са образувани и разгледани общо 60 нотариални удостоверявания, от които 9 нотариални дела.

При отсъствие на съдията по вписванията, функциите му се изпълняват от държавния съдебен изпълнител, като заместването се осъществява по силата на заповед на министъра на правосъдието или от съдия, определен със заповед на Административния ръководител – председател на Районен съд Котел.

***ІХ. СГРАДЕН ФОНД , ТЕХНИЧЕСКА ОБЕЗПЕЧЕНОСТ И ПРЕДПРИЕТИ МЕРКИ ЗА ПОДОБРЯВАНЕ ОРГАНИЗАЦИЯТА НА СЪДА.***

РС Котел е напълно материално и технически обезпечен. Сградата, в която се помещава РС Котел, е бившият Партиен дом, предоставен за ползване на РС Котел от МП с решение № 444 / 27.10.1992 г. В последствие имотът е с предоставени права за управление на ВСС на основание §83, ал.1 от ПРЗ на ЗИД на ЗСВ и актуализиран на 12.06.2017 г. Акт № 5251 за публична държавна собственост съставен на 27.12.2012 г.

#### Сградата се ползва още от РП Котел, един служител на Агенцията по вписванията и от служители на ОЗ “Охрана” Сливен.

#### Двамата магистрати, държавният съдебен изпълнител, съдията по вписванията, административният секретар, главният счетоводител, системният администратор и съдебният секретар на СИС разполагат със самостоятелни кабинети. Двамата съдебни секретари по граждански и наказателни дела ползват в един кабинет. Работните места на двамата деловодители по граждански и наказателни дела и на съдебния архивар са разположени в един кабинет, представляващ две преходни стаи и мястото е напълно достатъчно и подходящо за работата им. Всички кабинети са оборудвани с нови мебели и климатични системи и са създадени отлични условия за работа на всички служители.

Сградата на РС Котел и през 2018 г. се охранява от трима служители на ОЗ “Охрана” Сливен. Въведен е пропускателен режим, с което се гарантира до голяма степен спокойствие и сигурност по време на работа. На ОЗ “Охрана” е предоставена за ползване една стая на първия етаж, непосредствено до централния вход на сградата.

Входът на заседателната зала е директно от улицата и не се налага гражданите, които участват по делата, да минават през централния вход.

Всички работни места в РС Котел са оборудвани с пълни компютърни конфигурации, към всяка от които е свързан UPS.

В Районен съд Котел по ЛОТ-9 на програма ФАР е изградена локална компютърна мрежа, която свързва всички работни места. Всички работещи в РС Котел имат достъп до Интернет. В заседателната зала са инсталирани две системи : звукозаписна техника, с помощта на която се изготвя пълен запис на проведените съдебни заседания, като и система за вътрешно и външно озвучаване.

На електронната страница на съда ежедневно се публикуват графиците на насрочените дела и пълните текстове на всички постановени съдебни актове така, както задължава чл.64 от ЗСВ (изм. доп., ДВ бр. 63 от 2017 г., в сила от 5.11.2017 г.) , при спазване на Закона за защита на личните данни и Закона за защита на класифицираната информация. Електронната страница предоставя на гражданите изчерпателна информация за дейността на съда, за обявените конкурси за съдебни служители, за обществените поръчки, публичните продани на ДСИ и пр.

Районен съд Котел и през 2018 г. продължава да осигурява постоянен достъп на оторизираните потребители на внедреното през 2015 г. уеб приложение „Съдебна информационна система”, чрез която се дава интернет достъп до информация за движението на делата в съда чрез включване към централната страница (портал) на съдилищата от съдебния район на ОС Сливен.

През 2018 г. Районен съд – Котел бе включен към Единия портал за електронно правосъдие (ЕПЕП), при което се извършва електронен трансфер на данни за съдебни дела от САС към този портал. Трансферът към ЕПЕП се инициира с въвеждането на събитие по делото- без значение това събитие дали е регистриране на документ, насрочване на открито съдебно заседание, вписване на съдебен акт, изпращате в друга съдебна инстанция и т.н. Достъп до електроните съдебни дела в Единен портал ще се дава на страните по делата или на техните пълномощници само след подадено заявление за регистриране за създаване на личен потребителски профил и след вписване на разпореждане на съдия за разрешена регистрация.

Продължаваме да използваме програмата за управление на съдебните дела „Съдебно административна система” (САС), разработена от „Информационно обслужване” АД – Варна. Всички деловодни книги – описни, срочни, азбучници и други от 2006 г. не се водят на хартиен носител, а се разпечатват от програмата и в началото на следващата година се подвързват, прошнуроват и прономероват. Със заповеди на Административния ръководител – председател на РС Котел е опредена периодичността на разпечатване на всеки един от регистрите.

Във връзка със създаването на пълни електронни досиета на делата (електронни папки) в САС „Съдебно деловодство“, всички входящи документи по делата (обвинителни актове, искови молби, заключения на вещи лица, молби по охранителни производства, молби за отлагане на делата и др), всички определения и разпореждания, постановени от съдията – докладчик в закрито заседание, както и протоколите от открито съдебно заседание да се сканират и да се присъединяват в електронната папка на делата. Присъединяването в електронната папка на протоколите от открито съдебно заседание по граждански и наказателни дела да се извършва от съдебните секретари Савка Панова и Нелли Митева. Присъединяването в електронната папка на всички входящи документи по наказателни и граждански дела, както и всички определения и разпореждания, постановени от съдията – докладчик в закрито заседание, се извършва от съдебните деловодители Жанина Бояджиева и Милена Дюлгерова.

Със заповед на Административния ръководител – Председател на РС Котел са определени двамата съдебните деловодители, както и ДСИ, които са снабдени с цифрови сертификати на служебни лица, отговарящи на изискванията за универсален електронен подпис, персонализирани върху смарт-карти да извършват справки чрез ползване на данни от автоматизираните информационни фондове на Национална база данни „Население” по разпореждане на съдия и при спазване реда и начина на ползване на информацията, съгласно изискванията на Наредба № 14/27.11.2009 г., определяща реда и начина за предоставяне достъп на органите на съдебната власт до Национална база данни „Население” и Закона за защита на личните данни.

Във връзка с постигнатото споразумение за взаимодействие за осигуряване на достъп на органите на съдебната власт до електроните услуги на НАП, относно изпълнение на разпоредбата на чл.47, ал.3 от ГПК, със Заповед № РД-13-115 от 22.06.2018 г. на Административния ръководител – Председател, такъв достъп до електроните услуги на НАП бе предоставен на съдебните служители Милена Дюлгерова, Жанина Бояджиева и Галя Андонова.

От 2017 г. в Районен съд Котел се води електронен регистър на издадените удостоверения за електронен подпис (квалифициран електронен подпис и усъвършенстван електронен подпис). В регистъра се отразява всяка промяна във водените данни въз основа на информация, получена от доставчика на удостоверителни услуги или от организацията или звеното, поддържаща вътрешната инфраструктура на публичния ключ за издадени, продължени или прекратени удостоверения. Регистъра се води и поддържа от системния администратор Илия Зидаров.

В съдебно-изпълнителна служба е внедрена Съдебно – изпълнителна система (JES) версия 3.1.64.1, разработена от ЕТ „Темида 2000 – Еди Чакъров”.

От 2017 г. СИС при Районен съд Котел е включена в информационната система на Регистъра за банкови сметки и сейфове. За целта е внедрен модул „Електронни справки към Регистъра на банковите сметки и сейфове“, разработен от ЕТ „Темида 2000 – Еди Чакъров”.

В служба „Бюро съдимост” по ЛОТ 4 на програма ФАР е внедрена програма “Разработка и внедряване на система за издаване на свидетелства за съдимост”. Системата предлага възможности за издаване на свидетелство за съдимост в рамките на няколко часа дори и когато молителят не е роден на територията на Община Котел. Следгаранционното обслужване на АИС” Бюра съдимост” се извършва от Консорциум „Лирекс БГ” ООД – „Индекс-България”ООД

На основание Заповед РД-13- 35 от 08.03.2018 г. на Административния ръководител – председател, и в изпълнение на изискванията на чл.35, ал.7 от Наредба №8 за функциите и организацията на дейността на Бюрата за съдимост ( обн. ДВ, бр.24 от 2004 г., изм.и доп. бр.18 от 27.0.2018 г.) бе издаден универсален електронен подпис (УЕП) на съдебния архивар, изпълняващ функциите и на завеждащ Бюро съдимост, във връзка с извършването на служебна проверка в Национална база данни „Население“ при издаване на свидетелства за съдимост.

През 2018 г. са били издадени 1290 свидетелства за съдимост и 1630 справки за съдимост.

В Районен съд Котел се извършва безналично плащане на държавни такси включително и за издаване на свидетелство за съдимост, разноски и наложени със съдебни актове глоби по граждански и наказателни дела, по разкритата транзитна сметка на съда чрез ПОС терминално устройство. Това води до значително улеснение на гражданите.

РС Котел е клиент на Автоматизирана правно – информационна система „АПИС”, до която достъп имат всички съдии и съдебни служители.

За спазване принципа на случайния избор на съдия – докладчик и през 2018 г. се използва Централизирана система за случайно разпределение на делата (ЦССРД), разработена от фирма „Смарт Системс 2010” ЕООД, която е единствената система за случайно разпределение. За нуждите на ЦССРД са подновени персоналните квалифицирани електронни подписи на разпределящите съдии Иван Ченков и Йовка Бъчварова и на администриращия системата системен администратор Илия Зидаров.

В началото на 2018 година бе извършена инвентаризация на наличността на делата в съдебното деловодство, съгласно чл. 93, ал. 1 от ПАС.

Със Заповед № РД-13-210 от 03.12.2018 г. на Административния ръководител – Председател бе назначена комисия за проверка на веществените доказателства, съгласно чл.131, ал.1 и ал.2 и чл.133 от ПАС. Комисията състави протокол както за наличието и правилното съхраняване на веществени доказателства, така и протокол за тяхното унищожаване , за които е постановено това.

Със Заповед № РД-13-23 от 09.02.2018 г на Административния ръководител – Председател, на основание чл.42 и чл.47 от ЗНАФ бе назначена постоянно действащата комисия (ПДЕК), която извърши проверка за наличността и състоянието на документите с постоянен срок на съхранение и знак „ЕК“ намиращи се в архивохранилището на РС Котел и условията за тяхното съхранение, като комисията изготви протокол, който изпрати в Отдел „Държавен архив“ -Сливен за сведение.

На основание извлечение от Протокол № 29, т.52 от заседанието на Пленума Висшия съдебен съвет, проведено на 22.11.2018 г. относно отмяна на Правилата за създаване на организация за получаване на сигнали от граждани по повод наличие на корупционни действия в органите на съдебната власт – следствие, прокуратура и съд, одобрени с решение по протокол № 31/26.10.2005 г. на ВСС, със Заповед № РД-13-216 от 07.12.2018 г. на Административния ръководител – Председател бе премахната поставената във входа на съдебната палата Кутия за получаване на сигнали от граждани по повод наличие на корупционни действия. Сигнали за корупция и конфликт на интереси на съдебните служители, могат да се подават на електронната поща на съда и на интернет сайта на ВСС.

#### Х. АНАЛИЗ ПО ИЗПЪЛНЕНИЕ НА КОМУНИКАЦИОННАТА СТРАТЕГИЯ ЗА 2018 Г.

Създаването на Комуникационна стратегия на съдебната власт в България е част от комплекса от мерки, насочени към подобряване на нейната работа, повишаването на доверието в нея и гарантирането на правовия ред в страната. Тя представлява платформа за синхронизиране на комуникационните политики на отделните органи на съдебната власт при строго спазване на определените от закона техни специфични функции.

В синхрон с утвърдената от Висшия съдебен съвет „Комуникационна стратегия на съдебната власт 2014 – 2020 г.”, е разработена Медийната стратегия на съдебната власт, която очертава насоките за взаимодействие на ВСС и на органите на съдебната власт със средствата за масова информация за популяризиране на функциите на съдебната власт - защита правата и законните интереси на гражданите, юридическите лица и държавата.

За ресурсното обезпечаване на Комуникационната политика, както и за определяне на времевата рамка на реализирането, ВСС изготви План за действие за изпълнението на „Комуникационната стратегия на съдебната власт 2014-2020 година“.

Планът за действие разписва индикаторите за изпълнение и оценка, отговорността, финансирането на дейностите и вътрешния механизъм за изпълнение и оценка.

Част от задълженията на Районен съд – Котел по отношение на приетата Комуникационната стратегия, включва изготвяне на ежегодни планове за действие по изпълнение на тази стратегия и тяхното изпълнение.

Изработеният план за действие утвърждава модел за комуникация на съда с медиите и останалите външни рубрики, изграждайки образа на съда като стабилна, безпристрастна, високо професионална и авторитетна институция.

Без всякакво съмнение е общото разбиране за необходимостта от подобряване на комуникацията с обществеността, с потребителите на съдебно-административни услуги и с други общности за повишаване на правната им култура, което изисква сериозни усилия от страна на съдилищата като цяло.

Предвид спецификата на Районен съд - Котел (сравнително малък съд) и продължителността на изпълнение на настоящата Комуникационна стратегия, целите, които си поставя за изпълнение са следните:

- Утвърждаването на обществен авторитет на отделните органи и на съдебната власт в нейната цялост и налагане на разбирането за върховенството на закона;

- Постигане на по-голяма прозрачност в работата на съдебната власт и на нейните органи в рамките на предвидените от закона ограничения;

- Подобряване на вътрешната комуникацията в съдебната власт;

- Подобряване на комуникацията с изпълнителната и законодателната власт;

- Подобряване на комуникацията с гражданите;

- Повишаване на правната култура на обществото;

- Повишаване нивото на професионалното обучение по публична комуникация на магистрати и служители от органите на съдебната власт, включително на онези служители от администрацията, които осъществяват пряк контакт с граждани;

- Усъвършенстване на подходите, механизмите и инструментите за комуникация на съдебната власт, в това число подобряване на яснотата и разбираемостта на езика и използваната терминология.

През отчетния период до Председателя на Районен съд – Котел са постъпили пет заявления по електронна поща на основание чл. 24 ал. 1 от Закона за достъп до обществена информация. По четири от подадените заявления е разрешен достъпа до исканата обществена информация в законоустановения срок от 14 дни и е предоставена информация във формата, поискана от заявителя - по електронен път. Едно от подадените заявления е оставено без разглеждане т.к. не отговаря на изискванията на чл.25, ал.1 от ЗДОИ.

На 11 май 2018 г. в съдебната палата на Районен съд – Котел се проведе "Ден на отворените врати"под наслов „Открито за съдебната власт“. Инициатива на Висшия съдебен съвет във връзка с реализиране на годишната програма за дейността на ВСС и съдилищата и цели повишаване на общественото доверие в съдебната система. На интернет страницата на съда и на информационното табло на входа на съдебната палата, бе поставено съобщение с обявената дата и посочени телефони и е-поща за връзка при възникнали въпроси. Интерес от страна на гражданите и журналистите към тази инициатива на РС Котел не бе проявен.

#### ХI. ПРОВЕРКИ И РЕВИЗИИ

На основание Заповед № ПП-01-33 от 03.09.2018 г. на Главния инспектор на инспектората към ВСС бе извършена комплексна планова проверка по образуването, движението и приключването на наказателните дела в Районен съд – Котел за периода 01.01.2016 г. – 31.12.2017 г. Проверката се извърши от 10.09.2018 г. до 14.09.2018 г. от комисия в състав: инспектор Лидия Стоянова и експерти Тамара Кочева и Велизара Белидерова .

В акта с резултати от извършената проверка, получен в Районен съд Котел на 19.11.2018 г. е констатирано, че в съда е създадена добра организация на административната дейност. Процеса на обслужване на гражданите е максимално оптимизиран. Направени са следните препоръки:

1. Разпорежданията за отсрочване на делата да са мотивирани и своевременно да се уведомяват лицата за призоваване за новата дата.
2. При разглеждане на делата от административно-наказателен характер, когато жалбоподателят не може да бъде призован на посочения от него адрес, съдът да не прекратява наказателното производство, а да дава ход на делото по реда на чл.61, ал.2 от ЗАНН.
3. Да се положат усилия за подобряване качеството на съдебните актове чрез периодично обсъждане и обобщаване от съдиите на причините за отмяна и изменение. При преценка - да уведомят председателя на ОС-Сливен и да представят проблемите с искане да бъдат включени в подходящи форми на обучение.
4. Съдиите във всички случаи на неявяване на прокурор в съдебното заседание да уведомяват ръководителя на Окръжна прокуратура - Сливен, а председателят да организира среща за решаване на проблема с отлагане на делата на това основание.
5. Пренасрочването на делата за друга дата по искане на страна да се извършва въз основа на представени доказателства за наличието на уважителни причини. При твърдения за служебни ангажименти за участие в с.з. в друг съд да се изисква защитниците/ поверениците да представят доказателства.
6. По всички дела, по които съдът налага наказание глоба размерът да се индивидуализира въз основа на оценка и на обстоятелствата по чл.47 НК/ чл.27 ЗАНН.
7. В случаите на нередовно призоваване на страните съдът да изисква обяснения от длъжностните лица по призоваване за причините с цел избягване отлагането на делата.

Съдиите от РС Котел са приели препоръките за основателни и без възражения.

На основание заповед № РД-13-151/24.10.2018 г. на Административния ръководител-председател на Окръжен съд Сливен на 15.11. 2018 г. комисия в състав Мая Йорданова и Светослава Костова, съдии при ОС Сливен, извърши проверка на организацията на дейността на съдиите при РС Котел по отношение на образуването и насрочването на делата, изготвяне на съдебните актове в законоустановените срокове, обхващаща периода от 01.11.2017 г. до 31.10.2018 г. До 31.12.2018 г. няма резултати от извършената проверка.

Други проверки и ревизии през 2018 г. не са извършвани.

**АДМИНИСТРАТИВЕН**

**РЪКОВОДИТЕЛ – ПРЕДСЕДАТЕЛ : .............................**

**(ИВАН ЧЕНКОВ)**